जीन्द: सीटू व खेत मजदूर यूनियन की मजदूर ललकार रैली में हजारों-हजार मजदूरों का जनसैलाब उमड़ा। वक्ताओ ने कहा कि सत्ताधारी कांग्रेस समेत शासक वर्ग की तमाम पार्टियां मजदूरों की हालात पर मौन है जो उनके मजदूर विरोधी चरित्र को प्रदर्शित कर रही है। विकास का दावा करने वाली हुड्डा सरकार के राज में मजदूरों व प्रदेश के मेहनतकशों की मेहनत को निचौड़कर सरकार के लग्गे-भग्गे, पूंजीपती, ठेकेदार व नौकरशाह मालामाल हो रहे हैं। उन्होंने कहा कि प्रदेश के मजदूर व मेहनतकश हरियाणा के वास्तविक निर्माता हैं इसलिए उन्हें तोहफे नहीं बल्कि अपनी मेहनत का वास्तविक मौल चाहिए। रैली में उमड़ा मजदूरों का यह जनसैलाब सरकार की जनविरोधी नीतियों के खिलाफ मजदूरों में व्याप्त असंतोष का जीता-जागता सबूत है। हरियाणा के इतिहास में मजदूरों की इससे पहले इतनी बड़ी लामबंदी कभी नहीं हुई। इससे जाहिर है कि मजदूर वर्ग जाग उठा है व सरकार की जनविरोधी नीतियों के खिलाफ ललकार रहा है जो इन्हें बदलवाकर ही दम लेगा।